U Washingtonu dvije izložbe u čast Elvisa Presleya
Elvis Presley bi – da je živ – ove godine proslavio 75. rođendan. Washington mu tim povodom odaje počast ne s jednom, nego dvije izložbe
Izložbe su postavljene u Nacionalnoj galeriji portreta te u Newseumu gdje su izloženi članci glazbenih kritičara tei novinski naslovi koji poput kronike prate Elvisovu karijeru i osobni život Kad je Elvis Presley, 1956., na televiziji, pjevao skladbu „Hound Dog“, djevojke među gledateljima bile su oduševljene njegovim vrtenjem bokova, ali kritičari baš i nisu bili impresionirani. "Nazvali su Elvisa – lišenim svakog talenta. List New York Times ga je okarakterizirao vulgarnim. Napisali su da su njegovi pokreti prispodobivi bordelu", kaže Patty Ruhl, iz muzeja Newseum. Ona je radila na izložbi tog muzeja naslovljenoj „Elvis! His Groundbreaking, Hip-Shaking, Newsmaking Story“, Elvis i njegovo prijelomno, nenadmašno i vijesti-vrijedno vrtenje kukovima. "Ova izložba bavi se ulogom novinskih medija u Elvisovoj karijeri." Izloženi su članci glazbenih kritičara, kao i novinski naslovi koji poput kronike prate Elvisovu karijeru i osobni život. Na ekranu širokom 27 i pol metara prikazuje se u konstantnom ponavljanju video s televizijskim vijestima vezanim uz Presleya i izvatcima iz njegovih koncerata. Poput koncerta na Hawajima, 1972., koji se emitirao diljem svijeta. "Njegov koncert „Aloha from Hawaii“ bio je prvi koncert koji se uživo emitirao u više od 40 zemalja. Milijarda i pol ljudi ga je gledala! To je više ljudi nego što ih je gledalo Neila Armstronga kad je zakoračio na Mjesec." Bijelo odijelo u komadu i plašt koji je Presley nosio na tom koncertu izloženi su u Newseumu. Odijelo je ukrašeno velikim orlom i zvjezdicama izvezenim crvenim, zlatnim i plavim perlicama. Taj je kostim jedan je od nekoliko odjevnih predmeta koji su za izložbu posuđeni iz Elvisovog doma, Gracelanda, u Memphisu. Među njima je baršunasti sako koji je Presley nosio za posjeta Washingtonu, 1970. "Odšetao je do Bijele kuće, u kojoj je tada bio predsjednik Nixon, i rekao da se želi sastati s predsjednikom. Čuvar na vratima je bio tako zaprepašten da ga je zaista i uveo i odveo do predsjednika Nixona. Fotografija tog susreta najtraženija je fotografija iz Nacionalnog arhiva." Elvis Presley je umro 16. kolovoza 1977., od prevelike količine raznih pilula koje je uzimao. Više od trideset godina kasnije, broj njegovih obožavatelja je i dalje ogroman. On je i danas dio popularne kulture, kaže Warren Perry, kustos druge washingtosnke izložbe posvećene kralju rock'n'rolla. "On je trajni izvor inspiracije ne samo u vizualnim umjetnostima, nego i u filmu – pogledajte samo koliko puta ga se spomene u novim filmovima. Elvis je danas praktički svoj vlastiti žanr u beletristici, a biografije o njemu izlaze kao na tekućoj traki." Perryjeva izložba, naslovljena „Echoes of Elvis“, Odjeci Elvisa, i postavljena u Nacionalnoj galeriji portreta, prikazuje kako su vizuelni umjetnici interpretirali Elvisa Presleya. Tu je zlatna bista od keramike, kipara Roberta Arnesona, koja Elvisa uspoređuje s Cezarom; litografija slikara Reda Groomsa koja prikazuje Presleya u odijelu od zlatnog lamea kako svira na gitari, a u pozadini su njegova palača Graceland i jedan od njegovih Cadillaca. Slikar Howard Finster oslikao je drvene ploče, izrezane u obrisu Elvisa kao vojnika i kao dječačića. Kustos Perry ističe da trogodišnji Elvis u toj verziji ima anđeoska krila. "Finster je u svoje djelo ugradio ove duhovne elemente. Nakon Elvisove smrti, Finster ga je doživio kao Božjeg poslanika." Kako god ga opisali, Elvis Presley je od svoje smrti postao više od pop zvijezde. Ove godine, uz 75. obljetnicu njegova rođenja, posjetitelji Nacionalne galerije portreta i Newseuma, u Washingtonu, moći će saznati nešto više o ljudskom biću koje se krilo iza tih blještavih prikaza.